CELEX: 32011R0957
Language: ro
Date: 2011-09-26 00:00:00
Title: Regulamentul de punere în aplicare (UE) nr. 957/2011 al Comisiei din 26 septembrie 2011 de modificare a Regulamentului (UE) nr. 1272/2009 în ceea ce privește achiziționarea și vânzarea untului și a laptelui praf degresat

27.9.2011   
            
            
               RO
            
            
               Jurnalul Oficial al Uniunii Europene
            
            
               L 249/6
            
         REGULAMENTUL DE PUNERE ÎN APLICARE (UE) NR. 957/2011 AL COMISIEI
   din 26 septembrie 2011
   de modificare a Regulamentului (UE) nr. 1272/2009 în ceea ce privește achiziționarea și vânzarea untului și a laptelui praf degresat
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 43 literele (d), (f) și (j) coroborat cu articolul 4,
   întrucât:
   
               (1)
            
            
               În temeiul articolului 4 alineatul (1) litera (b) din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul European de Garantare Agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (2), FEGA finanțează cheltuielile pentru operațiunile fizice prevăzute în Anexa V la regulamentul menționat pe baza unor sume standard, cu condiția ca respectivele cheltuieli să nu fi fost stabilite de legislația agricolă sectorială aplicabilă.
            
         
               (2)
            
            
               Sumele standard stabilite și comunicate statelor membre pentru 2010 au fost calculate pe baza normelor aplicabile înainte de 1 martie 2010. De la acea dată, în sectorul lactatelor au devenit aplicabile normele privind achiziționarea și vânzarea produselor prin și din intervenție, inclusiv noi norme privind costurile care revin agențiilor de intervenție și operatorilor, stabilite de Regulamentul (UE) nr. 1272/2009 al Comisiei din 11 decembrie 2009 de stabilire a normelor de punere în aplicare a Regulamentului (CE) nr. 1234/2007 al Consiliului cu privire la achiziționarea și vânzarea produselor agricole în cadrul schemei de intervenție publică (3).
            
         
               (3)
            
            
               Pentru a ține seama de această situație în privința vânzărilor, Regulamentul (UE) nr. 569/2010 al Comisiei din 29 iunie 2010 de derogare de la Regulamentul (UE) nr. 1272/2009 în ceea ce privește vânzările de unt și de lapte praf degresat prin procedură de licitație prevăzute de Regulamentul (UE) nr. 446/2010 și, respectiv, Regulamentul (UE) nr. 447/2010 (4) a introdus o derogare de la Regulamentul (UE) nr. 1272/2009 în ceea ce privește normele relevante aplicabile vânzărilor de unt și de lapte praf degresat prin procedură de licitație pentru ofertele depuse până la 21 septembrie 2010.
            
         
               (4)
            
            
               Pentru a se asigura timpul necesar examinării în continuare a aplicării uniforme a normelor privind costurile care revin agențiilor de intervenție și operatorilor în ceea ce privește achiziționarea și vânzarea untului și a laptelui praf degresat prin și din intervenție, derogarea introdusă de Regulamentul (UE) nr. 569/2010 s-a prelungit până la sfârșitul exercițiului contabil 2011 prin Regulamentul (UE) nr. 826/2010 al Comisiei din 20 septembrie 2010 de derogare de la Regulamentul (UE) nr. 1272/2009 în ceea ce privește achiziționarea și vânzarea untului și a laptelui praf degresat (5).
            
         
               (5)
            
            
               S-a efectuat o examinare la fața locului a operațiunilor fizice pe care le implică scoaterea untului și a laptelui praf degresat dintr-un depozit de intervenție. Aceasta a arătat că deplasarea produsului de la unitatea de depozitare și apoi încărcarea în vehicule trebuie considerate ca fiind o singură operațiune. De asemenea, examinarea a arătat că nu este oportun să se separe costul deplasării produsului de la unitatea de depozitare de costul operațiunii de încărcare a vehiculului. Aceeași situație se aplică atunci când produsele sosesc la depozitul de intervenție, sunt descărcate din vehicule și plasate în unitatea de depozitare. Prin urmare, este necesară modificarea Regulamentului (UE) nr. 1272/2009 pentru a reflecta această situație și pentru a se asigura coerența cu Regulamentul (CE) nr. 884/2006.
            
         
               (6)
            
            
               Pentru a se asigura continuitatea aplicării, prezentul regulament trebuie să se aplice începând cu ziua următoare datei de expirare a Regulamentului (UE) nr. 826/2010.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 1272/2009 se modifică după cum urmează:
   
               (1)
            
            
               La articolul 28 alineatul (3), al treilea paragraf se înlocuiește cu următorul text:
               „Orice costuri generate de descărcarea untului sau a laptelui praf degresat la platforma de încărcare a locului de depozitare sunt suportate agenția de plăți.”
            
         
               (2)
            
            
               La articolul 42 alineatul (1), litera (e) se înlocuiește cu următorul text:
               
                           „(e)
                        
                        
                           menționează prețul în euro propus în cadrul licitației pe unitatea de măsură, rotunjit la cel mult două zecimale, fără TVA:
                           
                                       (i)
                                    
                                    
                                       în cazul cerealelor și al orezului, pentru produsul încărcat în mijloacele de transport;
                                    
                                 
                                       (ii)
                                    
                                    
                                       în cazul untului și al laptelui praf degresat, pentru produsul livrat pe paleți la platforma de încărcare a locului de depozitare sau, dacă este cazul, livrat pe paleți încărcați în mijlocul de transport, dacă este vorba de un camion sau de un vagon de cale ferată sau
                                    
                                 
                                       (iii)
                                    
                                    
                                       pentru celelalte produse livrate la platforma de încărcare a locului de depozitare;”
                                    
                                 
                     
         
               (3)
            
            
               La articolul 52, alineatul (1) se înlocuiește cu următorul text:
               „(1)   La scoaterea din depozit, în cazul livrării în afara locului de depozitare, agenția de intervenție pune la dispoziție untul și laptele praf degresat pe paleți la platforma de încărcare a locului de depozitare, încărcat în mijlocul de transport, dacă acesta este un camion sau un vagon de cale ferată. Costurile aferente sunt suportate de agenția de plăți.”
            
         
               (4)
            
            
               La articolul 52 alineatul (3), prima teză se înlocuiește cu următorul text:
               „Costurile de stivuire/fixare în mijlocul de transport și de descărcare de pe paleți sunt suportate de cumpărătorul untului sau al laptelui praf degresat.”
            
         Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Se aplică de la 1 octombrie 2011.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 septembrie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 171, 23.6.2006, p. 35.
   
      (3)  JO L 349, 29.12.2009, p. 1.
   
      (4)  JO L 163, 30.6.2010, p. 32.
   
      (5)  JO L 247, 21.9.2010, p. 44.